KIRJALLINEN KYSYMYS E-1912/00 esittäjä(t): Pasqualina Napoletano (PSE) ja Giovanni Procacci (ELDR) komissiolle. Euroopan unionin kansalaisten liikkumisen rajoittaminen Kyproksen alueella.



Virallinen lehti nro 103 E , 03/04/2001 s. 0034 - 0035



KIRJALLINEN KYSYMYS E-1912/00 esittäjä(t): Pasqualina Napoletano (PSE) ja Giovanni Procacci (ELDR) komissiolle (16. kesäkuuta 2000) Aihe: Euroopan unionin kansalaisten liikkumisen rajoittaminen Kyproksen alueella Viime huhtikuussa ryhmä Italian kansalaisia matkusti Kyproksen tasavaltaan uskonnolliselle lomamatkalle. Ohjelmaan kuului vierailu sekä saaren pohjois- että eteläosissa. Kyproksen viranomaiset olivat etukäteen antaneet Italian Nikosian-suurlähetystölle luvan, jonka mukaan ryhmä saisi käydä pohjoisosissa. Tästä huolimatta ryhmältä kiellettiin Kyproksen ja Turkin miehittämän osan välisen vihreän linjan ylittäminen ilman ennakkovaroitusta ja vailla mitään perusteluja. Onko komission tiedossa vastaavia Euroopan unionin kansalaisille sattuneita tapauksia? Katsooko komissio, että tällainen toiminta kuuluu jäsenyyttä edeltävän kumppanuuden tavanomaisiin suhteisiin? Katsooko komissio, että ajatellen Kyproksen liittymistä Euroopan unioniin tällaiset unionin kansalaisten liikkumisen rajoitukset ovat henkilöiden vapaata liikkumista koskevan periaatteen mukaisia? Günter Verheugenin komission puolesta antama vastaus (27. heinäkuuta 2000) Komissio tietää arvoisien parlamentin jäsenten mainitsemasta tapauksesta. Se on pyytänyt yksityiskohtaisia tietoja lähetystöltään Nikosiassa ja Italian Kyprosen suurlähetystöltä. Se pyysi myös selitystä Kyproksen ulkoministeriöltä. Ulkoministeriö vastasi näin: Kun Italian suurlähettiläs pyysi Kyproksen poliisilta (eikä ulkoministeriöltä) kyseistä ryhmää varten lupaa vierailla pyhillä paikoilla kuten Pyhän Barnabasin luostarissa Turkin miehittämässä osassa Kyprosta, Kyproksen poliisi sovelsi hallituksen toimintalinjaa, joka koskee henkilöiden pääsyä miehitettyyn osaan. Keskeistä tässä toimintalinjassa on turvata Kyproksen valtion oikeudet muinaismuistojen osalta ja Kyproksen kirkon oikeudet sille kuuluvien pyhien paikkojen osalta. Euroopan ihmisoikeusyleissopimuksen pöytäkirjassa N:o 1 määrätään, että näihin paikkoihin pääsystä päättäminen on niiden omistajien yksinomainen oikeus ja velvollisuus. Kyproksen hallitus ei voi toimia sellaisella tavalla, joka voitaisiin tulkita näiden oikeuksien rikkomiseksi. On syytä huomata, että Kyproksen poliisi tai mikään mukaan Kyproksen viranomainen ei missään vaiheessa antanut ryhmälle lupaa vierailla Kyproksen miehitetyssä osassa. Lisäksi olisi otettava huomioon huomaavaisuus Kyproksen kansalaisia kohtaan, joilta miehitysvalta on evännyt pääsyn Kyproksen miehitettyyn osaan, koska he eivät ole turkkilaisia, kyproksenturkkilaisia tai ulkomaalaisia. Tämä on tietysti erityisen tärkeää Kyproksen kirkon perustajan Pyhän Barnabasin historiallisen luostarin osalta. Kuten arvoisat parlamentin jäsenet tietävät, saaren tosiasiallisesta jakamisesta kahteen täysin erilliseen osaan johtuen perussopimuksiin kirjattuja perusvapauksia ja erityisesti tavaroiden, henkilöiden, palvelujen ja pääoman vapaata liikkuvuutta, sijoittautumisoikeutta sekä yleismaailmallisesti tunnustettuja poliittisia, taloudellisia, sosiaalisia ja kulttuurisia oikeuksia ei voida tällä hetkellä käyttää koko saaren alueella. Nämä oikeudet ja vapaudet olisi taattava osana kokonaisvaltaista järjestelyä, jolla palautetaan koko Kyproksen tasavaltaa koskevat perustuslailliset järjestelyt.